CELEX: 32016D0332
Language: mt
Date: 2016-02-23 00:00:00
Title: Deċiżjoni tal-Kumitat Politiku u ta' Sigurtà (PESK) 2016/332 tat-23 ta' Frar 2016 dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni BiH/22/2014 (BiH/23/2016)

9.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 62/14
            
         DEĊIŻJONI TAL-KUMITAT POLITIKU U TA' SIGURTÀ (PESK) 2016/332
   tat-23 ta' Frar 2016
   dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina u li tħassar id-Deċiżjoni BiH/22/2014 (BiH/23/2016)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta' Lulju 2004 dwar operazzjoni militari tal-Unjoni Ewropea fil-Bożnija-Ħerzegovina (1), u b'mod partikolari l-Artikolu 6(1) tagħha,
   Billi:
   
               (1)
            
            
               Skont l-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta' Sigurtà (KPS) biex jieħu d-deċiżjonijiet rilevanti dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina.(il-“Kmandant tal-Forza tal-UE”).
            
         
               (2)
            
            
               Fl-4 ta' Diċembru 2014, il-KPS adotta d-Deċiżjoni BiH/22/2014 (2) li taħtar il-Ġeneral Maġġur Johann LUIF bħala Kmandant tal-Forza tal-UE.
            
         
               (3)
            
            
               Fit-22 ta' Jannar 2016, il-Kmandant tal-Operazzjoni tal-UE rrakkomanda l-ħatra tal-Ġeneral Maġġur Friedrich SCHRÖTTER bħala l-Kmandant il-ġdid tal-Forza tal-UE biex jieħu post il-Ġeneral Maġġur Johann LUIF mill-24 ta' Marzu 2016.
            
         
               (4)
            
            
               Fid-29 ta' Jannar 2016, il-Kumitat Militari tal-UE appoġġa din ir-rakkomandazzjoni.
            
         
               (5)
            
            
               Għalhekk, id-Deċiżjoni BiH/22/2014 għandha titħassar.
            
         
               (6)
            
            
               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża.
            
         
               (7)
            
            
               Fit-12 u t-13 ta' Diċembru 2002, il-Kunsill Ewropew ta' Copenhagen adotta dikjarazzjoni li tgħid li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-Unjoni li huma wkoll membri tan-NATO jew Partijiet għas-“Sħubija għall-Paċi”, u li konsegwentement ikkonkludew ftehimiet bilaterali dwar is-sigurtà man-NATO,
            
         ADOTTA DIN ID-DEĊIŻJONI:
   Artikolu 1
   Il-Ġeneral Maġġur Friedrich SCHRÖTTER huwa b'dan maħtur Kmandant tal-Forza tal-UE għall-operazzjoni militari tal-Unjoni Ewropea fil-Bożnija-Ħerzegovina mill-24 ta' Marzu 2016.
   Artikolu 2
   Id-Deċiżjoni BiH/22/2014 hija b'dan imħassra.
   Artikolu 3
   Din id-Deċiżjoni għandha tidħol fis-seħħ fl-24 ta' Marzu 2016.
   
      Magħmul fi Brussell, it-23 ta' Frar 2016.
      
         
            Għall-Kumitat Politiku u ta' Sigurtà
         
         
            Il-President
         
         W. STEVENS
      
   
   
      (1)  ĠU L 252, 28.7.2004, p. 10.
   
      (2)  Id-Deċiżjoni tal-Kumitat Politiku u ta' Sigurtà BiH/22/2014 tal-4 ta' Diċembru 2014 dwar il-ħatra tal-Kmandant tal-Forza tal-UE għall-operazzjoni militari tal-Unjoni Ewropea fil-Bożnja-Ħerzegovina u li tħassar id-Deċiżjoni BiH/19/2012 (ĠU L 358, 13.12.2014, p. 17).